বদিউজ্জামান মির্জা

**বদিউজ্জামান মির্জা** (; মৃত্যু ১৫১৪) ছিলেন ১৫০৬ থেকে ১৫০৭ সাল পর্যন্ত হেরাতের শেষ তৈমুরি শাসক। তিনি ছিলেন হোসেন বায়কারার পুত্র, যিনি তৈমুর লংয়ের প্রপৌত্র ছিলেন। তিনি ১৫০৬ থেকে ১৫০৭ সাল পর্যন্ত তৈমুরি সম্রাট ছিলেন। তার পর তার চাচাতো ভাই বাবর একমাত্র জীবিত তৈমুরি শাসক হিসেবে কাবুলে এবং পরবর্তীতে ভারতে স্থলাভিষিক্ত হন এবং মুঘল রাজবংশ প্রতিষ্ঠা করেন।

## জীবনী
১৪৯০-এর দশকে বদিউজ্জামান এবং তার পিতার মধ্যে দ্বন্দ্ব শুরু হয়। হোসেন বায়কারা বদিউজ্জামানকে তার আস্তরাবাদ (বর্তমান গোরগান) এর গভর্নরের দায়িত্ব থেকে বালখে স্থানান্তর করেন এবং আস্তরাবাদে বদিউজ্জামানের ছেলে মুহাম্মদ মুমিনকে তার স্থলাভিষিক্ত করেন। পিতার এই সিদ্ধান্তে ক্ষুব্ধ হয়ে বদিউজ্জামান বিদ্রোহ ঘোষণা করেন। তিনি পরাজিত হন এবং প্রায় একই সময়ে হেরাতে বন্দি থাকা তার পুত্রকে মৃত্যুদণ্ড দেওয়া হয়। হোসেন তার পুত্র বদিউজ্জামানের সাথে শান্তি স্থাপন করেন, কিন্তু তাদের মধ্যে উত্তেজনা থেকেই যায় এবং ১৪৯৯ সালে বদিউজ্জামান হেরাত অবরোধ করেন।

১৫০৬ সালে তার পিতা সুলতান হোসেন বায়কারা মারা যান এবং বদিউজ্জামান সিংহাসনে আরোহণ করেন। তবে তিনি দ্রুতই তার ভাই মুজাফ্ফর হোসেনের সাথে দ্বন্দ্বে জড়িয়ে পড়েন। এই পরিস্থিতির মধ্যেই মুহাম্মদ শায়বানির অধীনে উজবেকরা রাজ্য আক্রমণ করার হুমকি দেয়। 

### বাবরের সফর
বাবর, যিনি হোসেনকে সাহায্য করার উদ্দেশ্যে কাবুল থেকে অগ্রসর হয়েছিলেন, তিনি হেরাতে পৌঁছান এবং সেখানে কিছুদিন অবস্থান করেন। কিন্তু তিনি ভাইদের দুর্বলতা লক্ষ্য করেন এবং উজবেকদের সাথে কোনো যুদ্ধ ছাড়াই হেরাত ত্যাগ করেন। তার আত্মজীবনী *[[বাবরনামা|বাবরনামায়]]* বাবর হেরাতে তার অবস্থানের কথা বর্ণনা করেছেন, বিশেষ করে বদিউজ্জামান মির্জার দেওয়া একটি ভোজসভার কথা উল্লেখ করেছেন যেখানে তাকে সুস্বাদু রোস্ট রাজহাঁস দিয়ে আপ্যায়ন করা হয়েছিল এবং কবিতা আবৃত্তি, গান ও নাচের মাধ্যমে বিনোদন দেওয়া হয়েছিল। পরবর্তী বছর ১৫০৭ সালে মুহাম্মদ শায়বানির অধীনে উজবেকরা হেরাত দখল করে নেয়, যার ফলে সেখানে তৈমুরি শাসনের অবসান ঘটে এবং ভাইয়েরা পালিয়ে যান। এর কিছুকাল পরেই মুজাফ্ফর মারা যান। 

বদিউজ্জামান সৈন্য সংগ্রহের জন্য কান্দাহারে যান এবং উজবেকদের বিরুদ্ধে অগ্রসর হন, কিন্তু তিনি পরাজিত হন। এরপর তিনি ইরানের শাহ ইসমাইল সাফাভীর দরবারে আসেন, যেখানে তাকে তাবরিজের পার্শ্ববর্তী অঞ্চলসমূহ এবং বছরে ৩৬৫০টি স্বর্ণমুদ্রা প্রদান করা হয়। তিনি ১৫১০ সালে উজবেকদের বিরুদ্ধে ইসমাইলের অভিযান চালানোর সিদ্ধান্তে প্রভাব ফেলতে সাহায্য করেন, যে যুদ্ধে ইসমাইল মুহাম্মদ শায়বানিকে হত্যা করেন। 

১৫১২ সালে তিনি কিছু ছোট জাতির বিরুদ্ধে যুদ্ধে পরাজিত হন। বদিউজ্জামান সাত বছর তাবরিজে অবস্থান করেন যতক্ষণ না এটি উসমানীয় সুলতান প্রথম সেলিম দ্বারা বিজিত হয়। এরপর তিনি ইস্তাম্বুলে চলে যান এবং সেখানে ১৫১৪ সালে প্লেগ রোগে মারা যান।

## পরিবার
বদিউজ্জামানের পাঁচজন পত্নী ছিলেন:
* উরুন সুলতান খানম, সুলতান আবু সাঈদ মির্জা এবং রুকাইয়া সুলতান বেগমের কন্যা;
* কাবুলি বেগম (বিচ্ছেদ ১৫০৭), দ্বিতীয় উলুগ বেগ মির্জার কন্যা;
* রুকাইয়া আঘা, যিনি আন্দালিব নামে পরিচিত, একজন উপপত্নী;
* চুচাক বেগম (বিবাহ ১৪৯৮), জুন নুন আরঘুনের কন্যা এবং শাহ শুজা ও মুহাম্মদ মুকিমের বোন;
* তহমতন বেগের কন্যা, আসাদ বেগের ভাইঝি এবং মুহাম্মদ জামান মির্জার মা;

;পুত্রগণ
বদিউজ্জামানের দুই পুত্র ছিল:
* মুহাম্মদ মুমিন মির্জা - উরুন সুলতান খানমের গর্ভে;
* মুহাম্মদ জামান মির্জা - তহমতন বেগের কন্যার গর্ভে, যিনি বাবরের কন্যা মাসুমা সুলতান বেগমের সাথে বিবাহবন্ধনে আবদ্ধ হন;

;কন্যা
বদিউজ্জামানের এক কন্যা ছিল:
* চুচাক বেগম, যিনি কুচেক বেগম নামে পরিচিত (মৃত্যু এপ্রিল ১৫০৭) - চুচাক বেগমের গর্ভে;

## বংশতালিকা

## তথ্যসূত্র

বিষয়শ্রেণী:তৈমুরি সম্রাট
বিষয়শ্রেণী:১৫শ শতাব্দীতে জন্ম
বিষয়শ্রেণী:১৫১৪-এ মৃত্যু
বিষয়শ্রেণী:তৈমুরি_রাজশাসক